
Isteni gondviselés vagy
aggodalmaskodás

SZOMBAT DÉLUTÁN 
E HETI TANULMÁNYUNK: 1Mózes 3:6-10; 15:1-3; Máté 6:25-34; 18:3; János 14:1-2; Filippi 4:11-12 

„Minden gondotokat őreá vessétek, mert néki gondja van reátok” (1Pt 5:7). 

A Szentírásban sok olyan verset találunk, amelyekben ezek a szavak fordulnak elő: félt, aggodalom, gondterhelt, háborog, megrémült és megrettent. Gyakran arra vonatkoznak, ami az emberekből aggodalmat vagy félelmet vált ki, máskor pedig Isten ígéretei szólnak azokhoz, akik félnek vagy aggódnak. „Ne félj!” – hangzik az üzenet a Szentírás elejétől a végéig, erőteljesen és kitartóan. 

Miért ne féljünk? Hiszen a félelem és az aggodalom az emberi lét részét képe​zi, amióta csak betört a földre a bűn. Az ember elmeállapotára és fizikai egész​ségére nézve az egyik legveszélyesebb érzelem az attól való aggodalom, ill. fé​lelem, ami megtörténhet. Egy középkori legenda szerint egy utazó éjnek idején szembetalálkozott a Félelemmel és a Dögvésszel, akik éppen Londonba tartot​tak, hogy mintegy tízezer embert megöljenek. Az utazó azt tudakolta Dögvész​től: vajon mindenkit ő fog megölni? „Dehogy! – felelte Dögvész. – Én csak né​hány százat pusztítok el közülük, a többivel a barátom, Félelem végez.” 

E heti tanulmányunk azzal foglalkozik, Isten ereje által hogyan találhatunk ki​utat a félelem és az aggodalom nyomása alól. Az Isten iránti bizalom és a meg​elégedettség kulcsfontosságú tényezői annak, hogy bizakodva tekinthessünk a jövőbe. 

	Vasárnap
	Január  2.


AZ ELSŐ FÉLELEM 
Olvassuk el 1Móz 3:6-10 szakaszát! Nehéz elképzelni, milyen is lehetett Ádám és Éva első találkozása a félelemmel, mert egyikünk sem emlékszik arra, mikor kerítette először hatalmába ez az érzés. Az emberi fejlődéssel foglalkozó pszicho​lógusok megerősítették, hogy az újszülöttek határozott félelmet tapasztalnak éle​tük legkorábbi szakaszában is, többnyire az éhség és az éles hangok miatt. A na​gyobb gyerekek és a serdülők különféle dolgoktól félnek, pl. állatoktól, a sötét​től, az egyedülléttől, az iskolával kapcsolatos helyzetektől, a szülőktől való elsza​kadástól, attól, hogy nem nőnek fel, vagy a társaik nem fogadják be őket. A fel​nőttek is ki vannak téve az életkörülményeikből adódó általános félelmeknek: tartanak attól, hogy nem találnak hozzájuk illő társat, jó állást, félnek terrortáma​dásoktól, krónikus vagy halálos betegségektől, támadásoktól, a haláltól stb. 

Ellen White azt írja, hogy miután Ádám evett a tiltott gyümölcsből, „bűnére gondolva… rémület töltötte el”, és a vétkes pár megborzongott a kellemes éde​ni levegőben. „Elmúlt a szeretet és béke, amely addig szívükben élt, és helyébe bűntudat lépett, félelem a jövőtől, és úgy érezték, hogy a lelkük mezítelen” (El​len G. White: Pátriárkák és próféták. Budapest, 1993, Advent Kiadó. 31. o.). 

Gondolkozzunk el a következő példákról, amelyek ígéreteket tartalmaz​nak a félelem és az aggodalom ellen! Nevezzük meg mindegyiknek a meg​határozó elemét! 
Zsolt 23:4 ____________________________________________________
Péld 1:33  ____________________________________________________
Hag 2:5  _____________________________________________________
1Pt 3:14  _____________________________________________________
1Jn 4:18-19  __________________________________________________
Általános érzés a félelem és az aggodalom, ugyanakkor gyakori, ártalmas és fájdalmas is. Az aggodalom tünete lehet nyugtalanság, szorongás, álmatlanság, izomrángás, feszültség, fejfájás, kimerültség, szédülés, remegés, erős szívdo​bogás, légszomj, izzadás, koncentrációs zavar és hiperaktivitás. Az aggodalom pánikrohamot is előidézhet. Isten meg akar szabadítani e kellemetlen élmé​nyektől, ezért tanácsolja, hogy bízzunk benne. 

	Hétfő
	Január  3.


NE FÉLJ! 
Mi volt Ábrám félelmének forrása (1Móz 15:1-3)? 
Isten elhívta Ábrámot, és megígérte neki, hogy nagy néppé teszi. Múltak az évek, de még mindig nem volt örököse, és ő egyre többet foglalkozott a kérdés​sel, ami lassan rögeszméjévé vált. Félelmének magját a 2. és 3. versben talál​juk: „az, akire az én házam száll… az én házam szolgaszülöttje lesz az én örö​kösöm.” Az emberi természet része az az általános reakció, hogy szeretnénk át​örökíteni valamit magunkból, ami a halálunk után is továbbviszi befolyásunkat. 

Isten el akarta oszlatni Ábrám aggodalmát: „Ne félj… én pajzsod vagyok tené​ked, a te jutalmad felette igen bőséges” (1. vers). Mennyei Atyánk kezében van a jövőnk életünk idején, sőt még halálunk után is. Ő jól tudja: arra van legna​gyobb szükségünk, hogy megszabaduljunk aggodalmainktól. Azt akarja, hogy megelégedettek legyünk a mában és bizalommal tekintsünk a jövő elé. 

Milyen körülmények között hangzott el az Úr megerősítő üzenete: „Ne félj!”?
5Móz 31:8  ___________________________________________________
2Krón 20:17  _________________________________________________
Lk 21:9 ______________________________________________________
Jn 14:27 _____________________________________________________
Az aggodalom a bizonytalan helyzetek/dolgok miatti szorongásban nyilvánul meg. Bizonytalanságot érezhetünk a közeli vagy a távoli jövőre gondolva, pe​dig talán soha nem is következik be, amitől tartunk. A jelent illetően ezek a dol​gok csak az ember gondolatában léteznek. Az aggodalom tünetei azonban na​gyon is valóságosak, úgy érzelmileg, mint fizikailag, sőt, fájdalmasak is lehet​nek. Nem csoda, hogy az Úr meg akar szabadítani tőlük. 

Hogyan tudjuk adott helyzetünkben a lehető legjobban kamatoztatni Isten bátorítását: „Ne félj!” Mit tehetünk, hogy ne feledjük a követke​zőket: Bármi is fenyeget, Isten minden gondunknál erősebb és hatalma​sabb. Félelmeinknél sokkal nagyobb a szeretete. 
	Kedd
	Január  4.


AZ AGGODALOM ELLENSZERE A BIZALOM 
Merre terelte Jézus követői gondolatait Jn 14:1-2 verseiben? 
Szavaival bizalmunkat erősíti. Bízzatok az Atyában, bízzatok Jézusban, mert a nyugtalan szívet csak ez a bizalom szabadíthatja meg attól, hogy gyötrődjön a jövő miatt! Figyelmünket azonnal arra az országra irányítja, amit nekünk ké​szít. Mintha ezt mondaná: függetlenül attól, ami itt történik veletek, bármilyen rosszul alakuljanak is a dolgok, ott valóra válik majd az, amire vártok! Tehát bízzatok bennem és az ígéreteimben! Ezt mondta Jézus a tanítványainak akkor, és ugyanezt mondja nekünk is most. Terápián résztvevő pácienseknek időnként olyan valós élethelyzeteket kell eljátszaniuk, amelyek önbizalmukat és énképü​ket erősítik. Egyúttal azt is megtanulhatják, hogyan irányítsák gondolataikat, hogy képesek legyenek biztonságos dolgokra összpontosítani, amikor elkapná őket az aggodalom. Relaxációs gyakorlatokat és légzéstechnikákat is megtaní​tanak nekik, amelyeket kritikus helyzetben alkalmazhatnak. Ezek a stratégiák viszonylag eredményesek, ám ezeknek az a lényege, hogy az ember önmagá​ból merítsen bátorságot, ezzel csökkentve az aggodalom erősödésének esélyét. Az efféle technikák elfogadhatók, de nem elegendőek, hiszen az önbizalom csak egy kis lépés. Végeredményben meg kell tanulnunk Istenben bízni. 

A zsoltáros hogyan viszonyítja egymáshoz az Istenbe vetett hitet és az em​berekben való bizalmat? Zsolt 118:8-9 
Az ember lehet ingatag és szeszélyes, Isten azonban nem változik, ahogy ígé​retei is állandóak. Az olasz és a cseh király is menlevelet és biztos őrizetet ígért a reformátor Husz Jánosnak, ám megszegték ígéretüket, és Husz mártírhalált halt. Egy másik, ettől független esetben I. Károly angol király levelet küldött Thomas Wentworth-nek, az államférfinak, amiben ez állt: „Királyi szavamat adom, hogy semmi nem veszélyezteti életét, becsületét vagy anyagi javait.” Ugyanő azonban nem sokkal később aláírta Wentworth halálos ítéletét. 

Mit mond Jézus Mt 18:3 versében? 
Az újszülöttek egyik első dolga megtanulni bízni az édesanyjukban, gondviselő​jükben. Ezután megelégedettek lesznek, bíznak a világban és a jövőben. Így kez​dődik a bizalom. Jézus arra kér, hogy úgy viszonyuljunk hozzá, mint egy kisgye​rek az édesanyjához. Engedjük, hogy szerető gondoskodásával lecsillapítson, megnyugtasson. Ennek érdekében azonban tudatos döntéseket kell hoznunk. 

	Szerda
	Január  5.


MADARAK ÉS LILIOMOK 
Mit tanulhatunk még a Hegyi beszéd adott szakaszából Jézus jó tanácsa mellett, ami arra vonatkozik, hogy ne aggodalmaskodjunk? Mt 6:25-33 
Ebben a rendkívül kifejező szakaszban Jézus számos elvet említ, amelyeket ha komolyan vesz a hívő, sok bajtól megkímélheti magát.
· »Vizsgáljuk helyes szemszögből a dolgokat (25. vers)! Túlzsúfolt programunk miatt könnyen szem elől téveszthetjük azt, ami igazán fontos. Előfor​dulhat, hogy napi teendőink elvonnak attól, amit különben alapvetőnek tar​tunk. Isten adta az életet, Ő teremtette a testünket. Ha ehhez volt ereje és akarata, hogyne biztosítaná teremtményei számára a kellő táplálékot is? Va-jon nem rendeli ki nekünk a szükséges öltözetet?

· »Tanuljunk a természet egyszerű dolgaiból (26, 28-30. versek)! A természet világának leghétköznapibb teremtményei közé tartoznak a verebek és a lili​omok. Jézus azért éppen ezeket említette, hogy kiemelhesse, mennyivel összetettebbek, bonyolultabbak az emberek. A verebek nyilván nem aggód​nak a holnap miatt, és a liliomok sem fáradoznak azért, hogy a legújabb divat szerint öltözködhessenek, Isten mégis gondjukat viseli. „Ha pedig a me​zőnek füvét… így ruházza az Isten; nem sokkal inkább-é titeket, ti kicsiny​hitűek” (30. vers)? 

· »Az aggodalom hiábavaló és felesleges (27. vers). Eredményre vezethet, ha megvizsgáljuk a problémát azért, hogy lehetséges megoldást találjunk, az aggodalommal azonban nem jutunk előre a helyzet megoldásában, csak még inkább felnagyítjuk a dolgok negatív oldalát. 

· »Tartsuk meg a megfelelő fontossági sorrendet (33. vers)! Megeshet, hogy keresztényeket is magával ragad az anyagiasság vagy valami más, ami el​fordítja őket az élet valóban fontos dolgaitól. Éppen ezért figyelmeztet Jé​zus: „keressétek először Istennek országát, és az ő igazságát; és ezek mind megadatnak néktek.” 
Gondoljunk azokra a dolgokra, amelyek aggasztanak, majd pedig tér​deljünk le, és kérjük Istent, vegye el minden gondunkat! Melyek azok a problémák, amelyek megoldásában nekünk is szerepünk lehet? Mi az, amit egyáltalán nem tudunk irányítani? Tegyük meg, amit tudunk, majd kérjük az Urat, hogy a többit illetően tanuljuk meg rábízni ma​gunkat! 
	Csütörtök
	Január  6.


NAPRÓL NAPRA 
Mit mond Jézus Mt 6:34 versében? Hogyan tanulhatjuk meg azt, amit itt tanácsol? Miért olyan fontos ez? 
Mt 6:34 tanácsát a gyakorlatban alkalmazva hihetetlen békességet nyernének az emberek. Jézus nem arra tanít, hogy ne tervezzünk, vagy éljünk nemtörődöm módon. Egyszerűen azt mondja, hogy ne aggodalmaskodjunk amiatt, ami talán majd megtörténik, ne használjuk a jellegzetes „Mi lesz, ha…?” kezdetű mon​datokat. „Mi lesz, ha megbetegszem?” „Mi lesz, ha elveszítem az állásomat?” „Mi lesz, ha balesetet szenvedek?” „Mi lesz, ha valaki megtámad?” 

Íme, azok a dolgok, amelyek miatt általában az emberek aggodalmaskodnak: 

· 50%-ban olyan események, amelyek soha nem következnek be. 

· 25%-ban múltbeli esetek, amelyeken már nem lehet változtatni. 

· 10%-ban mások állítólagos bíráló szavai. 

· 10%-ban az egészségi állapot (ennek nagy része csak képzelgés). 

· 5%-ban valós problémák, amelyekkel szembe kell nézni. 

Hogyan találhatunk bátorítást Pál megelégedettséggel kapcsolatos szavai​ban? Fil 4:11-12 
A megelégedettség az egyik kulcsa annak az életformának, amire jellemző, hogy az ember csak az aznapi dolgokkal törődik. Ez az aggodalom hathatós el​lenszere. A megelégedettség nem örökletes, hanem szerzett tulajdonság. „Meg​tanultam, hogy körülményeim között elégedett legyek" (11. vers, új prot. ford.) – mondta Pál. Mai problémás világunkban fontos, hogy megtanuljunk megeléged​ni azzal, amink van, és ne aggódjunk amiatt, ami holnap talán bekövetkezhet. 

„Békességet hagyok néktek; az én békességemet adom néktek: nem úgy adom én néktek, amint a világ adja. Ne nyugtalankodjék a ti szívetek, se ne féljen” (Jn 14:27) – tanácsolta Jézus. Gyakorlati példákat említve be​széljük meg, hogyan kamatoztathatjuk Jézus békességgel kapcsolatos ígéreteit! Mi mindent tanulhatunk egymástól? 
	Péntek
	Január  7.


TOVÁBBI TANULMÁNYOZÁSRA: 
„Nem a munka öl, hanem az aggodalom. Az aggodalomtól való megszabadu​lásnak az egyetlen módja, ha minden gondunkat Krisztushoz visszük. Ne néz​zük a dolgok sötét oldalát! Ápoljuk lelkünk vidámságát” (Ellen G. White: Mind, Character, and Personality. 466. o.)! 

„Ha arra nevelnénk magunkat, hogy több legyen bennünk a hit, a szeretet, a tü​relem, és tökéletesebben bízzunk mennyei Atyánkban, nagyobb békességet, boldogságot élveznénk az élet küzdelmei között. Az Úr nem örül, ha zúgolódá​sunkkal, aggodalmunkkal kibontakozunk Jézus karjából. Ő a forrása minden kegyelemnek, minden ígéret benne teljesedik, minden áldás benne válik valóra… Zarándokutunk valóban magányos volna Jézus nélkül. ’Nem hagylak titeket árvákul’ (Jn 14:18) – mondja. Gondoljunk szavaira, higgyünk ígéretei​ben, ismételjük őket nappal, elmélkedjünk róluk éjnek idején, és legyünk bol​dogok” (i. m. 468. o.)! 

BESZÉLGESSÜNK RÓLA! 
1. Beszéljük meg a csoportban a csütörtöki rész utolsó kérdésére adott válaszainkat! 
2. Vannak, akik félnek a szenvedéstől és a haláltól, pedig nincs közvet​len okuk az aggodalomra. Mások súlyos vagy talán halálos betegség​ben szenvednek. Megint mások valóban életveszélyes helyzetben vannak. Hogyan lehet vigasztalni őket? 
3. Jákób „igen megijede” (1Móz 32:7), amikor az Ézsaúval való találko​zásra készült. József testvérei „megrettentek” (1Móz 45:3), amikor Jó​zsef felfedte kilétét. Beszélgessünk olyan elfogadható módszerekről, amelyek segítségével megbirkózhatunk azokkal a félelmeinkkel, ame​lyek helytelen tetteink következményeként alakulnak ki bennünk! Vajon másképp kell közelítenünk azokhoz a félelmekhez, amelyek sa​ját hibáink, vétkeink miatt fognak el? Ha igen, mi a különbség? 
4. Jób kijelentette: „Mert amitől remegve remegtem, az jöve reám, és amitől rettegtem, az esék rajtam” (Jób 3:25). Vajon félelmeink valóra válhatnak „önmagukat beteljesítő próféciaként”? Más szóval: állan​dó aggodalmunkkal előidézhetjük-e a rettegett dolog bekövetkeztét? Beszélgessünk erről! 
5. Soroljuk fel, mennyi mindentől tartottunk már, ami soha nem kö​vetkezett be! Mit tanulhatunk ebből, aminek segítségével talán keve​sebbet aggodalmaskodunk a jövőben? 
R. DÁNIEL IRÉN:
BÍZTATÓ 
Nyomor vagy irgalom, 
jóság vagy borzalom 
könnyeid árasztja. 

Örömöd, keserved, 
jó híred, szégyened 
sírásba fullasztja 

éjszakád, nappalod. 
Félelmed, bánatod 
csak Isten oszlatja. 

„Nézz fel rám! Bízz bennem! 
Átölel kegyelmem!” – 
ezt csak Ő mondhatja. 

